Anchetatorii au strâns dovezi din care ar rezulta că cei doi ar fi încercat să obţină patru milioane de euro de la un om de afaceri pentru a-l scăpa de un dosar aflat la DIICOT. Şi un procuror este urmărit penal în acest dosar.

Avocatul Radu Pricop a venit, miercuri dimineața, la sediul DNA pentru a-i fi comunicată de către procurori extinderea acuzațiilor. Este vorba de acuzații de complicitate la fals.

Marți, principalul pion al acestui dosar, omul de afaceri Sergiu Lucinschi, a fost pus sub învinuire și pentru o acuzație de fals legată de un act notarial întocmit, se pare, la sfatul lui Radu Pricop, un act notarial din care reieșea că un fost partener de afaceri al lui Sergiu Lucinschi îi datora acestuia 2 milioane de euro, jumătate din suma totală solicitată, potrivit datelor din ancheta procurorilor de la DNA pentru a interveni într-un dosar în care respectivul colaborator al lui Sergiu Lucinschi era suspectat pentru infracțiuni economice.

La ieșirea de la sediul DNA, Radu Pricop nu a dorit să facă declarații.